
I. 
Charakteristika

Rozostavané stavby sú charakteristické výskytom lešenia, výstuže, skladovaním stavebného materiálu, dreveného debnenia, otvormi v stropoch, množstvom ďalších horľavých látok, stavebného odpadu a podobne.

II.

 Úlohy a postup činnosti
Veliteľ zásahu na mieste udalosti rozhodne 

a) o privolaní posilových hasičských jednotiek a ďalších služieb, ak z vyhodnotenia prieskumu vyplynie, že má nedostatok síl a prostriedkov,

b) o vypnutí spravidla provizórnych rozvodov elektrickej energie,

c) o druhu hasiacej látky, počte a druhoch prúdov a smeroch ich nasadenia, typoch prúdnic vzhľadom na ochranu lešenia, nosných konštrukcií a o prechodov vodnými prúdmi,

d) o zamedzení šírenia požiaru po drevenom debnení, cez otvory v stropoch, po izolácii, po plastických hmotách v bytových jadrách a podobne,

e) o rozoberaní lešenia a stropných výstuží (sú provizórne) za prísneho dodržiavania zásad práce vo výškach a istení príslušníkov lanami pre prípad nebezpečenstva pádu do odkrytých priestorov,

f) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu.

Činnosť zasahujúcej príslušníkov na mieste udalosti:

a) obsluhujú hasičskú techniku a zabezpečujú dodávku hasiacich látok na požiarisko,

b) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci s osobitným dôrazom na prácu vo výškach,

c) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí;  okamžite informujú o zmenách svojho veliteľa,

d) rozoberajú určeným postupom lešenie, provizórne debnenie a ďalšie stavebné konštrukcie, ak to situácia vyžaduje,

e) osobitne sledujú padajúce predmety z prehorených drevených podlaží, lešenia, neukončených schodísk a chránia sa pred nimi.

III.
Očakávané zvláštnosti
Požiar na rozostavených stavbách sa môže veľmi rýchle rozšíriť na celé zariadenie staveniska vrátane jeho sociálnych zariadení. Nebezpečenstvo pre zasahujúceho príslušníka vyplýva najmä z neznalosti prostredia, rôznorodosti použitých stavebných materiálov, uskladneného stavebného materiálu, množstva odpadu a podobne. Vysoká teplota môže spôsobiť zrútenie provizórnych konštrukcií, ktoré môžu spadnúť na zasahujúcich príslušníkov. Zvlášť opatrne sa musia pohybovať na jednotlivých podlažiach a dávať pozor najmä na rôzne otvory, provizórne schodiská, lešenia, výstuže a lávky.

